DA Den Europæiske Unions Tidende CE 84/886

(2004/C 84 E/0980)

SKRIFTLIG FORESPØRGSEL P-0825/04

af Paulo Casaca (PSE) til Kommissionen

(8. marts 2004)

Om: Kommissionen skaber usikkerhed om en udtalelse fra Rådets juridiske tjeneste

I henhold til artikel 15 i forordning nr. 1954/2003 (1) er beskyttelsen af farvandene omkring Azorerne og Madeira i kraft, indtil de nye bestemmelser om kontrol med fiskeriet træder i kraft senest den 31. juli.

Dette er en ubestridelig kendsgerning, som bekræftedes af Rådets juridiske tjeneste i en udtalelse, som denne afgav den 19. februar i Rådets gruppe om fiskeri (Acta 6670/04 af 25. februar).

Kommissionen bekræfter selv dette forhold i sin pressemeddelelse af 3. februar 2004 (IP/04/153), hvori den fastslår, at »med det foreslåede forbud skal den hidtidige beskyttelse fortsat gælde i samme tidsrum som den særlige ordning for adgang«.

Den 5. februar kunne de spanske myndigheder imidlertid orientere de portugisiske nyhedsredaktioner om, at Kommissionens juridiske tjeneste havde bekræftet, at den særlige ordning for adgang ikke længere var gældende.

Den 6. februar dukkede der et »notat« op, der var registreret i Rådets protokol som en »speaking note« fra Kommissionen. Selv om dette ikke hverken i gennemgangen af problemet eller i sine konklusioner drejede sig om det aktuelle spørgsmål, indeholdt det et punkt, hvoraf det fremgik, at der kunne ses bort fra forordningens artikel 15.

Kan Kommissionen gøre rede for denne kovending i sin holdning om beskyttelse af farvandene omkring Azorerne og Madeira i løbet af tre dage?

Kan Kommissionen gøre rede for, hvordan de spanske myndigheder den 5. februar kunne gætte sig til denne radikale holdningsændring, som fandt sted samme dag?

Kan Kommissionen garantere, at den uidentificerede ophavsmand til den falske »juridiske udtalelse« fra Rådets juridiske tjeneste om en fremskyndet liberalisering af adgangen til farvandene omkring Azorerne og Madeira, som er en klar forvanskning af den opfattelse, som Rådets juridiske tjeneste har, ikke skal findes i Kommissionen selv?

Svar afgivet på Kommissionens vegne af Franz Fischler

(6. april 2004)

På mødet i Rådet i Gruppen vedrørende den Interne/Eksterne Fiskeripolitik den 19. februar 2004 rundsendte Kommissionen et talepunkt om ikrafttrædelsen af visse artikler i Rådets forordning (EF) nr. 1954/2003 af 4. november 2003 om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95. I det pågældende talepunkt var det specifikt anført, at artikel 5 (om ordningen for adgang til farvandene omkring Azorerne og andre farvande i EU's yderste periferi) og artikel 13 (om kontrolordningen) i denne forordning trådte i kraft den 14. november 2003, og at disse bestemmelser var overordnet 1995-forordningerne, selv om sidstnævnte forordninger endnu gælder nogle måneder. Talepunktet var baseret på en udtalelse fra Kommissionens juridiske tjeneste.

Ifølge det dokument, som det ærede medlem henviser til (rådsdok. 6670/04), bekræftede Rådets juridiske tjeneste, at forordning (EF) nr. 1954/2003 trådte i kraft den 14. november 2003 og gælder fra denne dato, medmindre andet udtrykkeligt er fastsat, og dette falder helt i tråd med Kommissionens holdning som omhandlet ovenfor.

Kommissionens pressemeddelelse af 3. februar 2004 vedrører kun Kommissionens forslag til en ændring af Rådets forordning (EF) nr. 850/98 (2), der går ud på at forbyde trawlfiskeri i farvandene omkring Azorerne, Madeira og De Kanariske Øer. Pressemeddelelsen vedrører ikke adgangsordningen som sådan. Idéen bag det foreslåede forbud er på EU-plan at videreføre de restriktioner med hensyn til fiskeredskaber, der blev indført som led i den særlige adgangsordning, og som har været gældende indtil nu. Med en sådan videreførelse vil ovennævnte farvande fortsat være beskyttet mod de skader, som bundtrawlsredskaber kan forårsage på de meget følsomme dybvandshabitater i disse områder.

Kommissionens holdning er således den samme, som da Rådet udstedte forordningen.

Endelig kan Kommissionen forsikre det ærede medlem om, at den er i løbende kontakt med de berørte medlemsstater for at sikre, at anvendelsen af de nye regler bliver så gnidningsløs som muligt.

(1) EUT L 289 af 7.11.2003, s. 1.

(2) Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer, EFT L 125 af 27.4.1998.